arnastofnun/IGC-2024 huggingface dataset:
Ákvörðun sameiginlegu EES-nefndarinnar nr. 18/2019 um breytingu á IX. viðauka við EES-samninginn Nefndarálit - þingskjal nr. 1308

149. löggjafarþing 2018–2019.

Þingskjal 1308 - 659. mál.

Síðari umræða.

Nefndarálit um tillögu til þingsályktunar um staðfestingu ákvörðunar sameiginlegu EES-nefndarinnar nr. 18/2019 um breytingu á IX. viðauka (Fjármálaþjónusta) við EES-samninginn.

Frá utanríkismálanefnd.

Nefndin hefur fjallað um málið og fengið á sinn fund Pétur Gunnarsson frá utanríkisráðuneyti og Ernu Hjaltested, Gunnlaug Helgason og Mörtu Margréti Rúnarsdóttur frá fjármála- og efnahagsráðuneyti.

Með tillögunni er leitað heimildar Alþingis til að staðfesta ákvörðun sameiginlegu EES-nefndarinnar nr. 18/2019 frá 8. febrúar 2019 um breytingu á IX. viðauka (Fjármálaþjónusta) við EES-samninginn frá 2. maí 1992 og að fella inn í samninginn reglugerð Evrópuþingsins og ráðsins (ESB) nr. 909/2014 frá 23. júlí 2014 um bætt verðbréfauppgjör í Evrópusambandinu og um verðbréfamiðstöðvar, og um breytingu á tilskipunum 98/26/EB og 2014/65/ESB og reglugerð (ESB) nr. 236/2012.

Sex mánaða frestur samkvæmt EES-samningnum til að aflétta stjórnskipulegum fyrirvara var veittur til 9. ágúst 2019. Framsetning tillögunnar telst að mati nefndarinnar í samræmi við 7. gr. reglna um þinglega meðferð EES-mála.

Reglugerðinni er ætlað að auka öryggi og aga í verðbréfaviðskiptum. Í henni felast reglur um bætt verðbréfauppgjör og samræmdar kröfur til verðbréfamiðstöðva. Starfandi verðbréfamiðstöðvar þurfa að sækja um nýtt starfsleyfi og geta boðið þjónustu sína yfir landamæri innan EES-svæðisins.

Innleiðing reglugerðarinnar kallar á lagabreytingar og er fyrirhugað að fjármála- og efnahagsráðherra leggi á yfirstandandi löggjafarþingi fram frumvarp til innleiðingar á gerðinni.

Nefndin leggur til að tillagan verði samþykkt.

Alþingi, 3. apríl 2019.
Ákvörðun sameiginlegu EES-nefndarinnar nr. 63/2018 um breytingu á IX. viðauka við EES-samninginn Þingsályktun - þingskjal nr. 1418

149. löggjafarþing 2018–2019.

Nr. 20/149.

Þingskjal 1418 - 655. mál.

Þingsályktun um staðfestingu ákvörðunar sameiginlegu EES-nefndarinnar nr. 63/2018 um breytingu á IX. viðauka (Fjármálaþjónusta) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 63/2018 um breytingu á IX. viðauka (Fjármálaþjónusta) við EES-samninginn frá 9. maí 1992 og að fella inn í samninginn eftirtaldar gerðir:

1. Framselda reglugerð framkvæmdastjórnarinnar (ESB) 2016/438 frá 17. desember 2015 um viðbætur við tilskipun Evrópuþingsins og ráðsins 2009/65/EB að því er varðar skyldur vörsluaðila.

2. Framkvæmdarreglugerð framkvæmdastjórnarinnar (ESB) 2016/1212 frá 25. júlí 2016 um tæknilega framkvæmdarstaðla að því er varðar staðlaðar málsmeðferðir og form fyrir framlagningu upplýsinga í samræmi við tilskipun Evrópuþingsins og ráðsins 2009/65/EB.

Samþykkt á Alþingi 2. maí 2019.
Ákvörðun sameiginlegu EES-nefndarinnar nr. 20/2018 um breytingu á IX. viðauka við EES-samninginn Þingsályktun - þingskjal nr. 1419

149. löggjafarþing 2018–2019.

Nr. 21/149.

Þingskjal 1419 - 656. mál.

Þingsályktun um staðfestingu ákvörðunar sameiginlegu EES-nefndarinnar nr. 20/2018 um breytingu á IX. viðauka (Fjármálaþjónusta) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 20/2018 um breytingu á IX. viðauka (Fjármálaþjónusta) við EES-samninginn frá 9. maí 1992 og að fella inn í samninginn eftirtaldar gerðir:

1. Tilskipun Evrópuþingsins og ráðsins 2013/14/ESB frá 21. maí 2013 um breytingu á tilskipun 2003/41/EB um starfsemi og eftirlit með stofnunum sem sjá um starfstengdan lífeyri, tilskipun 2009/65/EB um samræmingu á lögum og stjórnsýslufyrirmælum um verðbréfasjóði (UCITS) og tilskipun 2011/61/ESB um rekstraraðila sérhæfðra sjóða að því er varðar oftraust á lánshæfismöt.

2. Tilskipun Evrópuþingsins og ráðsins 2014/91/ESB frá 23. júlí 2014 um breytingu á tilskipun 2009/65/EB um samræmingu á lögum og stjórnsýslufyrirmælum um verðbréfasjóði (UCITS) að því er varðar störf vörsluaðila, starfskjarastefnu og viðurlög.

Samþykkt á Alþingi 2. maí 2019.
Ákvörðun sameiginlegu EES-nefndarinnar nr. 64/2018 um breytingu á IX. viðauka við EES-samninginn Þingsályktun - þingskjal nr. 1420

149. löggjafarþing 2018–2019.

Nr. 22/149.

Þingskjal 1420 - 657. mál.

Þingsályktun um staðfestingu ákvörðunar sameiginlegu EES-nefndarinnar nr. 64/2018 um breytingu á IX. viðauka (Fjármálaþjónusta) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 64/2018 um breytingu á IX. viðauka (Fjármálaþjónusta) við EES-samninginn frá 9. maí 1992 og að fella inn í samninginn eftirtaldar gerðir:

1. Reglugerð Evrópuþingsins og ráðsins (ESB) nr. 345/2013 frá 17. apríl 2013 um evrópska áhættufjármagnssjóði.

2. Reglugerð Evrópuþingsins og ráðsins (ESB) nr. 346/2013 frá 17. apríl 2013 um evrópska félagslega framtakssjóði.

3. Framkvæmdarreglugerð framkvæmdastjórnarinnar (ESB) nr. 593/2014 frá 3. júní 2014 um tæknilega framkvæmdarstaðla að því er varðar form tilkynninga skv. 1. mgr. 16. gr. reglugerðar Evrópuþingsins og ráðsins (ESB) nr. 345/2013 um evrópska áhættufjármagnssjóði.

4. Framkvæmdarreglugerð framkvæmdastjórnarinnar (ESB) nr. 594/2014 frá 3. júní 2014 um tæknilega framkvæmdarstaðla að því er varðar form tilkynninga skv. 1. mgr. 17. gr. reglugerðar Evrópuþingsins og ráðsins (ESB) nr. 346/2013 um evrópska félagslega framtakssjóði.

Samþykkt á Alþingi 2. maí 2019.
Ákvörðun sameiginlegu EES-nefndarinnar nr. 21/2019 um breytingu á IX. viðauka við EES-samninginn Þingsályktun - þingskjal nr. 1421

149. löggjafarþing 2018–2019.

Nr. 23/149.

Þingskjal 1421 - 658. mál.

Þingsályktun um staðfestingu ákvörðunar sameiginlegu EES-nefndarinnar nr. 21/2019 um breytingu á IX. viðauka (Fjármálaþjónusta) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 21/2019 um breytingu á IX. viðauka (Fjármálaþjónusta) við EES-samninginn frá 2. maí 1992 og að fella inn í samninginn reglugerð Evrópuþingsins og ráðsins (ESB) 2015/751 frá 29. apríl 2015 um milligjöld fyrir kortatengdar greiðslur.

Samþykkt á Alþingi 2. maí 2019.
Ákvörðun sameiginlegu EES-nefndarinnar nr. 18/2019 um breytingu á IX. viðauka við EES-samninginn Þingsályktun - þingskjal nr. 1422

149. löggjafarþing 2018–2019.

Nr. 24/149.

Þingskjal 1422 - 659. mál.

Þingsályktun um staðfestingu ákvörðunar sameiginlegu EES-nefndarinnar nr. 18/2019 um breytingu á IX. viðauka (Fjármálaþjónusta) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 18/2019 um breytingu á IX. viðauka (Fjármálaþjónusta) við EES-samninginn frá 2. maí 1992 og að fella inn í samninginn reglugerð Evrópuþingsins og ráðsins (ESB) nr. 909/2014 frá 23. júlí 2014 um bætt verðbréfauppgjör í Evrópusambandinu og um verðbréfamiðstöðvar og um breytingu á tilskipunum 98/26/EB og 2014/65/ESB og reglugerð (ESB) nr. 236/2012.

Samþykkt á Alþingi 2. maí 2019.
Ákvörðun sameiginlegu EES-nefndarinnar um breytingu á IX. viðauka við EES-samninginn og reglugerð (ESB) 2017/1129 Þingsályktun - þingskjal nr. 1423

149. löggjafarþing 2018–2019.

Nr. 25/149.

Þingskjal 1423 - 660. mál.

Þingsályktun um staðfestingu á ákvörðun sameiginlegu EES-nefndarinnar nr. 84/2019 um breytingu á IX. viðauka (Fjármálaþjónusta) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 84/2019 frá 29. mars 2019 um breytingu á IX. viðauka (Fjármálaþjónusta) við EES-samninginn frá 2. maí 1992 og að fella inn í samninginn reglugerð Evrópuþingsins og ráðsins (ESB) 2017/1129 frá 14. júní 2017 um lýsingu sem birta skal við útboð verðbréfa á almennum markaði eða þegar þau eru tekin til viðskipta og um niðurfellingu á tilskipun 2003/71/EB.

Samþykkt á Alþingi 2. maí 2019.
Óháð úttekt á Landeyjahöfn Þingsályktunartillaga - þingskjal nr. 1436

149. löggjafarþing 2018–2019.

Þingskjal 1436 - 877. mál.

Tillaga til þingsályktunar um óháða úttekt á Landeyjahöfn.

Flm.: Páll Magnússon, Birgir Þórarinsson, Ásmundur Friðriksson, Ari Trausti Guðmundsson, Oddný G. Harðardóttir, Silja Dögg Gunnarsdóttir, Karl Gauti Hjaltason, Vilhjálmur Árnason, Smári McCarthy.

Alþingi ályktar að fela samgöngu- og sveitarstjórnarráðherra að láta hefja nú þegar óháða úttekt á Landeyjahöfn í samræmi við samgönguáætlun fyrir árin 2019–2033 og fimm ára samgönguáætlun fyrir árin 2019–2023 og að henni verði lokið eigi síðar en 31. desember 2019.

Greinargerð.

Með tillögunni er lagt til að úttekt óháðra aðila á Landeyjahöfn verði flýtt enda ástandið í Landeyjahöfn hvorki boðlegt íbúum Vestmannaeyja né öðrum sem treysta þurfa á greiðar samgöngur milli lands og Eyja.

Í nefndaráliti meiri hluta umhverfis- og samgöngunefndar um samgönguáætlun, 172. mál og 173. mál, segir í kaflanum um sjóvarnir og hafnir: „Í fyrirliggjandi samgönguáætlun er gert ráð fyrir framkvæmdum [að] endurbótum á Landeyjahöfn. Framlögum er ætlað að standa undir kostnaði við rannsóknir, öryggismál, gerð óháðrar úttektar og framkvæmdum sem auðvelda eiga að halda nægu dýpi í höfninni. Þá er gert ráð fyrir að koma upp dælum og lögnum við hafnarmynnið til að dýpka yfir veturinn.“ Tillaga þessi gengur út á það að ályktað verði að umræddri úttekt óháðra aðila skuli flýtt.

Óskað er eftir að í úttektinni verði eftirfarandi spurningum svarað:

1. Er hægt að gera þær úrbætur á Landeyjahöfn að dýpkunarþörfin minnki verulega eða hverfi?

2. Í hverju fælust slíkar úrbætur og hver er áætlaður kostnaður við þær?

3. Ef slíkar endurbætur þættu ekki gerlegar, af tæknilegum eða fjárhagslegum ástæðum, til hvers konar dýpkunaraðferða þyrfti þá að grípa til að halda höfninni opinni allan ársins hring?

Með tillögu þessari er lagt til að ráðherra taki ákvörðun um að hefja nú þegar úttekt á Landeyjahöfn og að henni verði lokið eigi síðar en 31. desember nk.

Að tillögunni standa allir þingmenn Suðurkjördæmis.
Mótun stefnu um bráðaþjónustu utan spítala Þingsályktun - þingskjal nr. 1479

149. löggjafarþing 2018–2019.

Nr. 27/149.

Þingskjal 1479 - 687. mál.

Þingsályktun um mótun stefnu um bráðaþjónustu utan spítala.

Alþingi ályktar að fela heilbrigðisráðherra að móta heildstæða opinbera stefnu um rekstur og skipulag bráðaþjónustu utan spítala. Markmið stefnunnar verði að formfesta samstarf þeirra sem sinna þjónustunni, skilgreina með skýrari hætti ábyrgð og verkaskiptingu innan hennar og efla menntun, endurmenntun og starfsþjálfun þeirra sem starfa við sjúkra- og neyðarflutninga og veita bráðaþjónustu á vettvangi slysa eða í öðrum neyðartilvikum.

Samþykkt á Alþingi 7. maí 2019.
Heilbrigðisstefna til ársins 2030 Breytingartillaga - þingskjal nr. 1506

149. löggjafarþing 2018–2019.

Þingskjal 1506 - 509. mál.

Síðari umræða.

Breytingartillaga við tillögu til þingsályktunar um heilbrigðisstefnu til ársins 2030.

Frá meiri hluta velferðarnefndar (HallM, HSK, ÓGunn, AIJ, ArnaJ, ÁsF, GIK, VilÁ).

1. Í stað orðanna „Virkni notenda“ í 4. tölul. 3. mgr. komi: Virkir notendur.

2. Í stað orðanna „eigi sér stað“ í 4. tölul. 1. kafla komi: verði.

3. Við 2. kafla.

a. Í stað orðanna „þriðja stigs þjónusta (háskólasjúkrahús)“ í 2. tölul. komi: þriðja stigs þjónusta (þjónusta veitt á háskólasjúkrahúsi eða í nánu samstarfi við það).

b. Í stað orðanna „víðtækri þekkingu starfsfólks“ í 4. tölul. komi: starfsfólki sem hefur víðtæka þekkingu.

c. Í stað orðsins „jafnað“ í 7. tölul. komi: bætt.

d. Við bætist þrír töluliðir, svohljóðandi:

11. Hlutverk Sjúkrahússins á Akureyri sem kennslusjúkrahúss og veitanda annars og þriðja stigs þjónustu fyrir tilgreindar heilbrigðisstofnanir verði skilgreint og styrkt.

12. Sjúkratryggingar Íslands og Landspítali hafi skipulagt samstarf við háskólasjúkrahús annars staðar á Norðurlöndunum um hátækniþjónustu sem ekki er unnt að veita hér á landi.

13. Sjúkrarúm á sjúkrahúsum nýtist þeim sjúklingum sem þurfa á meðferð á því þjónustustigi að halda og unnt er að útskrifa án tafa að meðferð lokinni.

4. Við 5. kafla.

a. Á eftir orðunum „Til að stuðla að hagkvæmum“ í inngangsmálslið komi: og öruggum.

b. Orðin „og verst lífskjör“ í 3. tölul. falli brott.

5. Í stað orðsins „Ísland“ í 1. tölul. 6. kafla komi: Íslendingar.
Fullgilding fríverslunarsamnings milli EFTA-ríkjanna og Filippseyja Þingsályktun - þingskjal nr. 1508

149. löggjafarþing 2018–2019.

Nr. 28/149.

Þingskjal 1508 - 539. mál.

Þingsályktun um fullgildingu fríverslunarsamnings milli EFTA-ríkjanna og Filippseyja.

Alþingi ályktar að heimila ríkisstjórninni að fullgilda fyrir Íslands hönd fríverslunarsamning milli EFTA-ríkjanna og Filippseyja sem undirritaður var 28. apríl 2016 í Bern í Sviss.

Samþykkt á Alþingi 13. maí 2019.
Fullgilding samnings um að koma í veg fyrir stjórnlausar úthafsveiðar í miðhluta Norður-Íshafsins Nefndarálit - þingskjal nr. 1545

149. löggjafarþing 2018–2019.

Þingskjal 1545 - 773. mál.

Síðari umræða.

Nefndarálit um tillögu til þingsályktunar um fullgildingu samnings um að koma í veg fyrir stjórnlausar úthafsveiðar í miðhluta Norður-Íshafsins.

Frá utanríkismálanefnd.

Nefndin hefur fjallað um málið og fengið á sinn fund Finn Þór Birgisson frá utanríkisráðuneyti og Arnór Snæbjörnsson frá atvinnuvega- og nýsköpunarráðuneyti.

Með tillögunni er leitað heimildar Alþingis til fullgildingar á samningi um að koma í veg fyrir stjórnlausar úthafsveiðar í miðhluta Norður-Íshafsins (Norður-Íshafssamningurinn).

Í greinargerð með tillögunni kemur fram að meginmarkmið Norður-Íshafssamningsins er að koma í veg fyrir stjórnlausar fiskveiðar á úthafinu í miðhluta Norður-Íshafsins, en hafsvæðið, um 2,8 milljónir ferkílómetra að stærð, telst úthaf í skilningi hafréttarsamnings Sameinuðu þjóðanna. Fram til þessa hefur þetta hafsvæði verið þakið ís mestan hluta ársins og hafa fiskveiðar þar því ekki verið mögulegar. Með breytingum á ísþekju, hlýnun sjávar, breyttum seltuskilyrðum og breyttri hringrás, flæði og aðstreymi sjávar verður ekki lengur útilokað að síðar meir kunni fiskveiðar í atvinnuskyni á þessu hafsvæði að verða mögulegar. Samningurinn byggist á varúðarnálgun og er ætlað að tryggja að verndunar- og stjórnunarráðstafanir vegna þessa hafsvæðis verði hluti af langtímaáætlun sem miði að því að tryggja heilbrigð sjávarvistkerfi og tryggja verndun og sjálfbæra nýtingu fiskstofna. Samkvæmt samningnum skuldbinda aðilar sig annars vegar til þess að koma í veg fyrir veiðar í atvinnuskyni á samningssvæðinu á meðan vísindaleg óvissa ríkir um hvort stunda megi slíkar veiðar með sjálfbærum hætti, hins vegar skapar samningurinn ramma um hvernig taka megi næsta skref þegar vísindalegar upplýsingar styðja að hefja megi slíkar veiðar, að teknu tilliti til viðeigandi sjónarmiða varðandi stjórn fiskveiða og áhrif slíkra veiða á vistkerfið, þ.m.t. varúðarnálgunar.

Þá kemur fram í greinargerð að við gerð Norður-Íshafssamningsins var skilgreining samningssvæðisins eitt af viðkvæmari úrlausnarefnum samningaviðræðnanna, m.a. vegna réttarstöðu hafsvæðanna í kringum Svalbarða.

Loks kemur fram í greinargerð að framkvæmd samnings hér á landi kallar á að íslensk stjórnvöld meini íslenskum fiskiskipum að stunda veiðar á úthafinu á miðju Norður-Íshafi en engar slíkar veiðar eru stundaðar í dag.

Nefndin leggur til að tillagan verði samþykkt.

Bryndís Haraldsdóttir, Gunnar Bragi Sveinsson, Rósa Björk Brynjólfsdóttir og Smári McCarthy voru fjarverandi við afgreiðslu málsins.

Alþingi, 17. maí 2019.
Fimm ára fjarskiptaáætlun fyrir árin 2019–2023 Breytingartillaga - þingskjal nr. 1547

149. löggjafarþing 2018–2019.

Þingskjal 1547 - 403. mál.

Síðari umræða.

Breytingartillaga við tillögu til þingsályktunar um fimm ára fjarskiptaáætlun fyrir árin 2019–2023.

Frá umhverfis- og samgöngunefnd.

9. tölul. 3. kafla verði svohljóðandi: Mótað verði framtíðarfyrirkomulag fjarskiptatíðnimála og gervihnattaþjónustu, þ.m.t. gervihnattaleiðsögu, á Íslandi og norðurslóðum í samvinnu við samgönguyfirvöld.
Stefna í fjarskiptum fyrir árin 2019–2033 Breytingartillaga - þingskjal nr. 1548

149. löggjafarþing 2018–2019.

Þingskjal 1548 - 404. mál.

Síðari umræða.

Breytingartillaga við tillögu til þingsályktunar um stefnu í fjarskiptum fyrir árin 2019–2033.

Frá umhverfis- og samgöngunefnd.

1. Í stað orðsins „landshlutum“ í e-lið 2. mgr. komi: byggðum.

2. Við lið 2.1.

a. Í stað orðanna „tengingu landshluta og Íslands“ í 2. málsl. 1. mgr. komi: tengingu milli byggða og tengingu Íslands.

b. Í stað orðsins „landshluta“ 3. málsl. 1. mgr. komi: byggða

3. Við lið 2.3.16 bætist: að teknu tilliti til þess að öll heimili og fyrirtæki njóti skilgreindrar lágmarksþjónustu.
Breyting á þingsályktun nr. 26/148, um stefnu stjórnvalda um uppbyggingu flutningskerfis raforku Breytingartillaga - þingskjal nr. 1578

149. löggjafarþing 2018–2019.

Þingskjal 1578 - 791. mál.

Síðari umræða.

Breytingartillaga við tillögu til þingsályktunar um breytingu á þingsályktun nr. 26/148, um stefnu stjórnvalda um uppbyggingu flutningskerfis raforku.

Frá Ingu Sæland.

Við tillögugrein.

a. Í stað orðanna „samþykki Alþingis“ komi: samþykki í þjóðaratkvæðagreiðslu.

b. Í stað orðanna „slíkri ákvörðun Alþingis“ komi: slíkri þjóðaratkvæðagreiðslu.
Ráðgjafarnefnd um afnám stjórnsýsluhindrana til að greiða fyrir frjálsri för innan Norðurlanda Nefndarálit - þingskjal nr. 1644

149. löggjafarþing 2018–2019.

Þingskjal 1644 - 684. mál.

Síðari umræða.

Nefndarálit með frávísunartillögu um tillögu til þingsályktunar um ráðgjafarnefnd um afnám stjórnsýsluhindrana til að greiða fyrir frjálsri för innan Norðurlanda.

Frá stjórnskipunar- og eftirlitsnefnd.

Nefndin hefur fjallað um málið og fengið á sinn fund Sigurð Örn Guðleifsson frá forsætisráðuneyti og Bryndísi Helgadóttur og Guðmund Bjarna Ragnarsson frá dómsmálaráðuneyti.

Umsagnir um málið bárust frá Þjóðskrá Íslands og Öryrkjabandalagi Íslands.

Með þingsályktunartillögunni er lagt til að Alþingi álykti að fela forsætisráðherra að skipa ráðgjafarnefnd um afnám stjórnsýsluhindrana til að greiða fyrir frjálsri för einstaklinga og fyrirtækja innan Norðurlanda með því að efla og samræma starf stjórnsýslunnar og annarra aðila á þessu sviði. Ráðgjafarnefndin verði m.a. skipuð þeim þingmönnum Íslandsdeildar Norðurlandaráðs sem sitja í stjórnsýsluhindranahópi Norðurlandaráðs.

Á fundum nefndarinnar var fjallað nokkuð um tilurð málsins en það er tilkomið vegna samþykktar á Norðurlandaráðsþingi sem haldið var 29. október – 1. nóvember 2018. Íslandsdeild Norðurlandaráðs flytur málið til að fylgja samþykktinni eftir og vegna mikilvægis þeirra hagsmuna sem búa að baki frjálsri för innan Norðurlandanna.

Nefndin fjallaði sérstaklega um hlutverk ráðgjafarnefndarinnar og hvernig það gæti tengst þeirri vinnu sem þegar er unnin á samstarfsvettvangi ráðuneyta Stjórnarráðsins og Norðurlandanna. Fyrir nefndinni kom fram að þó nokkurt samstarf er milli ráðuneyta á Norðurlöndum þar sem stefnt er að samræmdum reglum og að ekki verði misræmi í löggjöf milli landanna. Í norræna stjórnsýsluhindranaráðinu eru fulltrúar ráðuneyta þar sem einstök tilfelli stjórnsýsluhindrana eru tekin til skoðunar og úrbóta. Þá er starfandi ráðgjafarnefnd um opinberar eftirlitsreglur sem forsætisráðherra skipaði og hefur það markmið að auka hagkvæmni og skilvirkni í opinberu eftirliti þannig að það nái markmiðum sínum um velferð, öryggi, heilbrigði og eðlilega viðskiptahætti en íþyngi einstaklingum og fyrirtækjum eins lítið og kostur er og leiði ekki til mismununar eða takmarki athafnafrelsi nema almannahagsmunir krefjist. Öryrkjabandalag Íslands hvetur til að ráðgjafarnefndinni verði komið á fót og bendir á að fatlað fólk þurfi að leita eftir margs konar stuðningi hjá hinu opinbera og því líklegra en aðrir til að verða fyrir stjórnsýsluhindrunum. Með slíkri ráðgjafarnefnd bindi bandalagið vonir við að settur verði aukinn kraftur í þessa vinnu.

Nefndin telur mjög mikilvægt að unnið verði áfram að því að efla og samþætta þá vinnu sem unnin er á vegum ráðuneytanna og í samstarfi við önnur Norðurlönd og að einfalda regluverkið til hagsbóta fyrir borgarana. Nefndin leggur til að málinu verði vísað til forsætisráðherra og samstarfsráðherra Norðurlandanna.

Alþingi, 27. maí 2019.
Fullgilding samnings um að koma í veg fyrir stjórnlausar úthafsveiðar í miðhluta Norður-Íshafsins Þingsályktun - þingskjal nr. 1685

149. löggjafarþing 2018–2019.

Nr. 30/149.

Þingskjal 1685 - 773. mál.

Þingsályktun um fullgildingu samnings um að koma í veg fyrir stjórnlausar úthafsveiðar í miðhluta Norður-Íshafsins.

Alþingi ályktar að heimila ríkisstjórninni að fullgilda fyrir Íslands hönd samning um að koma í veg fyrir stjórnlausar úthafsveiðar í miðhluta Norður-Íshafsins sem undirritaður var 3. október 2018 í Ilulissat á Grænlandi.

Samþykkt á Alþingi 3. júní 2019.
Lögfesting samnings Sameinuðu þjóðanna um réttindi fatlaðs fólks Þingsályktun - þingskjal nr. 1690

149. löggjafarþing 2018–2019.

Nr. 33/149.

Þingskjal 1690 - 21. mál.

Þingsályktun um lögfestingu samnings Sameinuðu þjóðanna um réttindi fatlaðs fólks.

Alþingi ályktar að fela ríkisstjórninni að undirbúa lögfestingu samnings Sameinuðu þjóðanna um réttindi fatlaðs fólks. Frumvarp, sem feli í sér lögfestingu samningsins og aðlögun íslenskra laga að honum, verði lagt fram á Alþingi með það að markmiði að samningurinn verði lögfestur eigi síðar en 13. desember 2020.

Samþykkt á Alþingi 3. júní 2019.
Stofnun ráðgjafarstofu innflytjenda Þingsályktun - þingskjal nr. 1695

149. löggjafarþing 2018–2019.

Nr. 34/149.

Þingskjal 1695 - 19. mál.

Þingsályktun um stofnun ráðgjafarstofu innflytjenda.

Alþingi ályktar að fela félags- og barnamálaráðherra að vinna áætlun um stofnun ráðgjafarstofu fyrir innflytjendur sem verði samstarfsvettvangur milli stofnana ríkis og sveitarfélaga. Hlutverk ráðgjafarstofu verði að bjóða upp á aðgengilega ráðgjöf, leiðbeiningar og upplýsingar fyrir innflytjendur um nauðsynlega þjónustu, réttindi þeirra og skyldur. Áætlunin verði unnin í samvinnu við innflytjendaráð, opinberar stofnanir, sveitarfélögin, félagasamtök og aðila vinnumarkaðarins. Ráðherra kynni Alþingi áætlun um verkefnið eigi síðar en 1. janúar 2020.

Samþykkt á Alþingi 3. júní 2019.